
Svet, vykúpenie a prostý vzorec katolíka
====================
Nenávidím svet. Nie zem ani Božie stvorenia ani ľudí, ale svet tak ako toto slovo používa Písmo - spoločnosť a život bez Boha, plné sebectva a zbabelosti a krutosti a zákernosti a podrazov a malosti a závisti a hlúposti a všetkého možného zla. Ako by mohol niekto milovať niečo také? "Ak niekto miluje svet, nie je v ňom Otcova láska" (1 Jn 2, 15) - a ako by aj mohla! Veď Boh je opakom sveta a svet je opakom Boha!
Boh poslal svojho Syna, aby ma z tohto sveta zachránil, vytrhol, vykúpil. Prijal ma za syna, stal sa mi Otcom a dal mi "závdavok Ducha" (2Kor 5, 5) a "sám Duch spolu s naším duchom dosvedčuje, že sme Božie deti" (Rim 8, 16). "On nás vytrhol z moci tmy a preniesol do kráľovstva svojho milovaného Syna." (Kol 1, 13). 
Preto Ho milujem "celým svojím srdcom, celou svojou dušou a celou svojou mysľou" (Mt 22, 37). Pretože ma zachránil. Pretože je Otcom v Dome, v Rodine, kde môžem, smiem už teraz a potom už navždy žiť. Pretože je naplnením mojej túžby, všetkého, po čom moje srdce kedy dychtilo. Pretože Mu vďačím za úplne všetko, od stvorenia a pozemského života až po Život Večný, ktorý mi dal s ktorý skrze Ducha žijem už tu a teraz. Čo iné, koho iného by som mal milovať, ak nie Jeho? Alebo po čom inom by mal, mohol ešte túžiť človek, ktorý takto môže žiť v Bohu, svojom Otcovi? Čo väčšie a vzácnejšie by už len mohlo byť, aby nám na tom záležalo viac? Komu inému, čomu inému by mala patriť moja vernosť a oddanosť?
A tak plný radosti žijem novým životom Neba, tým vytúženým, "s očami upretými na Ježiša, pôvodcu a zavŕšiteľa viery." (Hebr 12, 2), na Jeho Krásu a Nádheru a Svätosť, ktoré mi dáva a ktoré túžim v sebe stále viac žiť a na sebe zrkadliť, v čírej radosti, že môžem! Nepotrebujem už viac nič svoje, nič vlastné, pretože všetko Otcovi sa stalo mojim. Jasavo a s radosťou môžem pochovať svoje Ego, ovocie sveta! 
Učím sa prekonávať hlboko zakorenené beznádej, smútok a strach, ktoré do mňa roky zasieval svet a žiť život, v ktorom pýcha, sebectvo, závisť, žiadostivosť ani nič z ohavností sveta nemá miesto. Život Neba, kde platí to prosté a jednoduché, ktoré nahrádza všetky komplikované a neúčinné zákonníky sveta: "Milovať budeš svojho blížneho ako seba samého!" (Mt 22, 39) a preto "všetko, čo chcete, aby ľudia robili vám, robte aj vy im." (Mt 7, 12). A to je všetko. Ostatné sú už len komentáre. A "vieme, že sme prešli zo smrti do života, lebo milujeme bratov. Kto nemiluje, ostáva v smrti." (1Jn 3, 14). 
K tomuto ma môj Otec skrze Ducha oslobodil. Uzdravuje ma z každej žiadostivosti, veď všetko, po čom túžim, už mám, dám Večný Život v Dome Otca. Uzdravuje ma z každého strachu, veď v Ňom konečne panuje dokonalá istota a bezpečie a svet nám už nemôže nijako ublížiť, pretože už nepatríme svetu a svet nepatrí nám. A kde niet žiadostivosti ani strachu, tam už ani "nevládne hriech vo vašom smrteľnom tele, žeby ste sa poddávali jeho žiadostiam" (Rim 6, 12). "Veď nič z toho, čo je vo svete, ani žiadostivosť tela, ani žiadostivosť očí, ani honosenie sa bohatstvom, nie je z Otca, ale zo sveta. A svet sa pominie, aj jeho žiadostivosť. Kto však plní Božiu vôľu, ostáva naveky." (1Jn 2, 16-17). 
A toto všetko završujú dary modlitby a hlavne sviatostí, v ktorých ako spoločenstvo, ako Rodina zhromaždená našim Otcom môžeme jasavo sláviť svoje vykúpenie a od Boha do nás prúdi jeho ovocie, Večný Život v Duchu. V nich sa Večnosť vylieva do našej časnosti, presvitá Božie Svetlo do okolitej tmy. 
Toto je kresťanstvo. Toto znamená byť katolíkom. Vykúpeným človekom. "Krstom sme teda s ním boli pochovaní v smrť, aby sme tak, ako bol Kristus vzkriesený z mŕtvych Otcovou slávou, aj my žili novým životom." (Rim 6, 4). A v tomto novom živote v Duchu a podľa Ducha je naša odmena. On sám je tá odmena: Večný Život Boha, ktorý je Láska - už teraz, už na zemi. A potom už navždy. 
A toto všetko už je. Už tu a teraz. Žité v akoby nekonečne malom bode prítomnej Skutočnosti, ktorá je zároveň nesmierne veľká plnosťou Večnosti, Božej Reality, ktorá ju preniká a je v nej prítomná, len v nej, len tu, len teraz, len v Kristovi, v Jeho Duchu.

Zviesť sa na Božej Vlne!
========================
Vlna. Obrovská, dvíha sa do výšky, desivá a strašlivá vo svojej sile. Zmietne všetko, čo sa jej postaví. Ľahko sa v nej človek utopí. Aj loď by prevrátila, ako nič! A zrazu, pozri! Ktosi jej pláva v ústrety! Vyskočí na dosku a surfuje po jej spáde, vznáša sa na vlne a ona ho nesie, plného vzrušenia, plného radosti! Vlastne obetoval nemalé peniaze a nemalú snahu, len aby sa tomuto umeniu naučil, zladiť sa dokonale s vlnou, využiť všetku jej silu namiesto toho, aby s ňou zápasil - a potom prišiel sem, na toto miesto, kde tieto obrovské vlny dunia a ženú sa k pobrežiu... 
A zatiaľ nad ním iný dobrodruh, zavesený do tenkých povrázkov paraglajdu, vznáša sa vo vzduchu a využíva vetry a prúdy vzduchu a necháva sa nimi niesť tam, kam by sám bez ich pomoci nevystúpal!
Boh je ako takáto obrovská vlna. Mohutný prúd. Zmetie všetko, čo mu stojí v ceste, sám hovorí: "Vyšlem pred tebou svoju hrôzu a do zmätku uvediem každý ľud, ku ktorému prídeš, a všetkých tvojich nepriateľov zaženiem na útek pred tebou." (Ex 23, 27). A zmietol by aj Izrael, keby sa Mu postavil. Preto ho pred tým dôrazne varuje: "Hľa, ja pošlem pred tebou svojho anjela, aby ťa ochraňoval na ceste a doviedol ťa na miesto, ktoré som ti pripravil. Maj sa pred ním na pozore a počúvaj jeho hlas a neodporuj mu, lebo vám neprepáči vaše previnenia, veď je v ňom moje meno! Ale ak budeš počúvať jeho hlas a robiť všetko, čo hovorím, potom budem nepriateľom tvojich nepriateľov a sužovateľom tvojich sužovateľov." (Ex 23, 20-22). 
Svätosť, ktorej sa učíme, je ako surfovanie na vlne, ako lyžovanie, ako lietanie na padáku. Nie je to o zápasení s vlnou a snaha premôcť ju. Je to presný opak. Inštruktor bude znova a znova opakovať: Uvoľni sa! Uvoľni sa! Ani svätosť a dokonalosť tiež nie sú o vzopätí sa, o napätí, o stuhnutosti, strnulosti, o premáhaní! Sú o poddaní sa. Poddaní sa Bohu, tomu mocnému Prúdu Jeho Vôle, mocnej Vlne, Víchru Jeho Ducha! 
Strach je strnulý a násilný. Spútava. Obmedzuje. Podlamuje kolená, zráža do prachu. Nedôvera núti k stuhnutosti a strnulosti, kŕčovito sa držať starých istôt starého človeka a starého života. Žiadostivosť obmedzuje, spútava, núti pozerať sa len jedným smerom, byť prikovaný k jej túžbe, opantaný jej smädom. Bojíme sa iného, bojíme sa nového, bojíme sa neznámeho. Stojíme na hrane sveta a bojíme sa skočiť do prázdna v dôvere, že nás Víchor Ducha bude niesť. Stojíme na brehoch sveta a Vlna Boha nás desí namiesto toho, aby sme výskali vzrušením nad jej mohutnou veľkosťou a neskrotnou silou!
Musíme sa uvoľniť. Uvoľniť sa od strachu. Pustiť nedôveru. Pustiť túžbu po niečom svojom, vlastnom, po piesku pod nohami. Musíme uvoľniť stuhnutosť svojich predstáv a túžob, žiadostivosti a vôle, keď chceme nasilu ísť svojim smerom a zápasíme s Bohom namiesto toho, aby sme Ním boli nesení. 
Svätosť a kresťanstvo znamenajú uvoľniť sa, poddať sa Bohu a nechať sa Ním niesť podľa Neho - s ľahkosťou, plní vzrušenia a adrenalínu, s jasotom, ako Ján, keď objavuje toto vzrušenie a túto radosť a do celého sveta kričí svoj objav, že "jeho prikázania nie sú ťažké. Veď všetko, čo sa narodilo z Boha, premáha svet" (1 Jn 5, 3-4) - tak, ako surfer šantí na hrebeni vlny a kričí od eufórie a vzrušenia, tak, ako sa paraglajdista vznáša vysoko vo vzduchu a dych sa mu tají od krásy a vzrušenia, obaja slobodní od zeme, od brehu, od piesku, na ktorom bezmocne stoja a len sa prizerajú ľudia ešte stále spútaní brehom, spútaní neschopnosťou, spútaní strachom!
Svätosť je ako svišťanie na Božej vlne. Je ovocím uvoľnenosti. A v pozadí je aj tréning, cvičenie, v ktorom sa surfer naučil takto uvoľniť a splynúť s vlnou a jej silou. Preto je aj u nás dôležitá askéza, aj vnútorná (rozjímavá a kontemplatívna) modlitba, v ktorých sa učíme poznať túto Božiu vlnu, učíme sa a odvažujeme uvoľniť sa a potom s ňou splynúť v jedinom hlbokom a dokonalom rytme a prúdení - a vznášať sa na výšinách Boha, plní jasotu, plní spevu, plní vzrušenia, plní života!
Zopakuj si to, pripomeň si to, uvažuj nad tým: Uvoľniť sa do svätosti! Uvoľniť sa do dokonalosti. Nie vzopäť. Uvoľniť! 
"Pokorte sa pred Pánom a on vás povýši." (Jak 4, 10) - teraz už chápeme, čo to znamená. Žiadne poníženie, ale povýšenie! Žiadne obmedzenie, ale oslobodenie od skutočných obmedzení, od samého sveta!

Nedeľa ukáže...!
================
Matka hovorí svojim deťom: Poďte, rýchlo to urobíme a potom si sadneme. Spoločne sa zahráme. Uvaríme si čokoládu a budeme si čítať z knižky. Pozrieme si rozprávku. 
Zamilovaní manželia hovoria jeden druhému: Poď, rýchlo to urobíme a potom zapálime sviece. Objednáme večeru. Možno napustíme vaňu. Alebo si niekam zájdeme. Len tak. Sami dvaja.
Boh hovorí: Poď! Hľa, pozri, šesť dní! Rýchlo urob, čo treba! A potom, v siedmy deň - len ty a Ja. A ešte ostatní, pár, hŕstka - ktorí žijú to, čo ty. Cítia to, čo ty. Milujú to, čo ty. Deň radosti. Pokoja. Rande Boha s človekom. V tichom a o to hlbšom šťastí. A, ó, vrchol všetkého, hľa, stôl je prestretý! Tajomná Večera Pána je pripravená - v tichu, v ústraní, len pre Boha a Jeho blízkych priateľov, len pre Jeho synov a bratov a sestry, len pre Jeho Rodinu, pri sviečkach a speve a vôni tymiánu a kadidla! 
Ale keď sa láska vytratí?
Potom mama povie deťom: Choďte, nemám čas, mám robotu, zahrajte sa sami! Nevyrušujte ma!
Potom manžel povie manželke: Prepáč, miláčik, teraz nie, teraz nemám čas, musím ešte hrozne veľa porobiť, vieš? Niekedy inokedy! Teraz ma neruš, prosím!
Potom človek povie Bohu: Prepáč, dnes nie. Nemám kedy len tak sa ponevierať, len tak zaháľať, ani s Tebou (a už vôbec nie s Tebou, povedali by sme možno - ešte tak pri futbale, televízii, ale s Bohom...? Nie, to radšej nie!)... Pozri, koľko povinností mám, koľko práce, koľko toho odo mňa vyžaduje svet, nemôžem sa Ti venovať. Inokedy. Nevadí, že? Tebe to isto nevadí, si predsa Boh!  Veď chápeš, že... (... že svet je mojim skutočným bohom a ako dobrý Boh to isto pochopíš a isto mi dopraješ iného boha, všakže? - ale to sa už hanbíme alebo bojíme Mu do očí povedať a tak necháme vetu iba rozplynúť sa v oných troch bodkách). Hlavne sa o mňa dobre a pekne staraj, na to isto nezabudni! - mne to bude úplne stačiť, ja od Teba vlastne ani viac nepotrebujem (ani Teba nepotrebujem, úprimne, nechýbaš mi... - ale ani to už nahlas nepovieme)!
Otec, alebo oštara? 
Ženích, alebo nevítaný hosť? 
Boh, alebo sluha? 
Radosť nášho života a túžba srdca, alebo bremeno a povinnosť?
Čas modlitby ukáže. Nedeľa ukáže - "zač je toho loket", aká je pravda! Či Boh je tvoja láska a modlitba rande a nedeľa večera pri sviečkach a deň strávený s Milovaným na ktorý sa šesť dní tešíš - alebo či tvoje srdce patrí inému!
	

	Čičava
	Komárany
	Merník

	Po
26.2.
	Svätý Porfyrios, gazský biskup

	
	
	 
	17.00 spoveď
18.00 liturgia z 3.zádušnej soboty

27.2.
	Prepodobný otec a vyznávač Prokop Dekapolita

28.2.
	Prepodobný otec a vyznávač Bazil
	Zdržanlivosť od mäsa

	
	
	
	

	Št 
29.2.
	Prepodobný Kassián

	
	
	
	

	Pi
1.3. 
	Prepodobná mučenica Eudokia
	Zdržanlivosť od mäsa

	
	15.30 spoveď
16.30 Liturgia VPD 
*ZBP ruženec 
	18.00 Liturgia VPD +Jozef (r.Šnelcerová)
	

	So
2.3.
	Tretia zádušná sobota; svätý hieromučeník Teodot, kerynejský biskup

	
	11.00 za všetkých našich zomrelých
	8.00 spoveď
9.30 za všetkých našich zomrelých
	

	Ne
3.3.
	Tretia pôstna nedeľa - Krížupoklonná
Svätí mučeníci Eutropios a jeho spoločníci Kleonik a Bazilisk
	

	
	9.15 *ZBP Dušan ml. (r.Vileniková)
	11.00  
	7.30 *za farnosť


Úmysel modlitby: za mier na Ukrajine a vo svete.	
image1.jpeg




